Η Ελληνική Καρδιολογική Εταιρεία συμμετέχει ενεργά κάθε χρόνο στη γιορτή της Παγκόσμιας Ημέρας κατά του Καπνίσματος, με πρωτοβουλίες και κοινωνικές δράσεις, διοργάνωση ενημερωτικών ομιλιών και μαθητικών διαγωνισμών καθώς και με την προώθηση στοχευμένου οπτικοακουστικού υλικού. Ο Καρδιολόγος Νίκος Καραμιχαλάκης μας εξηγεί τι συμβαίνει στην καρδιά μας όταν καπνίζουμε, αλλά και τι μπορεί να συμβεί αν σταματήσουμε το τσιγάρο.
«Το κάπνισμα επηρεάζει με πολλούς δυσμενείς τρόπους την καρδιά, σημαντικότερος από τους οποίους είναι η δημιουργία αθηρωματικής πλάκας στα αγγεία που αιματώνουν την καρδιά, τη γνωστή ως στεφανιαία νόσο, με επακόλουθα το έμφραγμα του μυοκαρδίου και την ασταθή στηθάγχη. Εκτός όμως από την αθηρογένεση, πολλά παράγωγα του καπνού και της ατελής καύσης του, προκαλούν θρομβογένεση με αποτέλεσμα την πρόκληση θρομβοεμβολικών επεισοδίων όπως είναι το αγγειακό εγκεφαλικό επεισόδιο. Επίσης το κάπνισμα αυξάνει οξέος την καρδιακή συχνότητα καθώς και την αρτηριακή πίεση, αλλά φαίνεται ότι είναι και αρρυθμιογόνο πυροδοτώντας αρκετές έκτακτες κολπικές και κοιλιακές συστολές καθώς και κολπική μαρμαρυγή».
Ας πάμε στα θετικά τώρα: Ποια είναι τα οφέλη από τη διακοπή καπνίσματος για την καρδιά μας;
Τα οφέλη από τη διακοπή του καπνίσματος είναι πολλαπλά κι εξέχοντος σημαντικά καθώς 20 λεπτά μετά τη διακοπή του καπνίσματος η αρτηριακή πίεση και η καρδιακή συχνότητα επιστρέφουν στο φυσιολογικό. Μετά από 2- 3 εβδομάδες η καρδιακή ροή φαίνεται ότι αποκαθίσταται και σ’ έναν χρόνο χωρίς τσιγάρο ο κίνδυνος για να περάσεις κάποιο καρδιακό επεισόδιο είναι περίπου στο μισό από το να μην έχεις καπνίσει ποτέ. Σε βάθος χρόνου, η ζημιά που έχει κάνει το κάπνισμα στα αγγεία αποκαθίσταται πλήρως και μετά από περίπου 5 χρόνια ένα άτομο που έχει διακόψει τον κάπνισμα, έχει τον ίδιο κίνδυνο μ’ ένα άτομο που δεν έχει καπνίσει ποτέ του».
Παρατηρείται κάποιου είδους δυσφορία κατά τη διακοπή του καπνίσματος;
Μερικές φορές σε άτομα που έχουν διακόψει το κάπνισμα μπορεί να εμφανιστεί πόνος στο στήθος, μέσα στις 2 πρώτες εβδομάδες. Αυτός ο πόνος οφείλεται στην έλλειψη νικοτίνης, που νιώθει ο οργανισμός και θα πρέπει να συμβουλευτούμε τον γιατρό μας για να μας δώσει τις κατάλληλες οδηγίες. Η δυσκολότερη ημέρα διακοπής φαίνεται ότι είναι η τρίτη, καθώς είναι η ημέρα κατά την οποία τα επίπεδα νικοτίνης μειώνονται ραγδαία και μπορεί να προκαλέσουν ευερεθιστότητα και κακή διάθεση αλλά και σοβαρούς πονοκεφάλους καθώς το σώμα μας προσαρμόζεται στις νέες συνθήκες χωρίς νικοτίνη.